SKRIFTLIG FORESPØRGSEL P-1262/00

af Mogens Camre (UEN) til Kommissionen

(12. april 2000)

Om: Sindelagskontrol rettet imod EUs medlemsstater

Ifølge det ansete, danske dagblad, Berlingske Tidende, fra den 4. april 2000 har Kommissær Barnier i en samtale med en gruppe skandinaviske journalister tilkendegivet, at han har et forslag klar om indførelse af en sindelagskontrol rettet imod EUs medlemsstater.

Det fremgår af artiklen, at Kommissæren mener, at den eksisterende EU-lovgivning, nemlig traktatens artikel 7, som hjemler sanktioner imod medlemsstater, der groft og vedvarende overtræder principperne om frihed, demokrati og respekt for menneskerettighederne, er for besværlige at anvende. Kommissæren mener, ifølge Berlingske Tidende, at der er brug for, at Kommissionen eller Ministerrådet løbende overvåger den demokratiske udvikling i medlemsstaterne, således at der i tilfælde af en for Kommissionen eller Ministerrådet uønskelig politisk udvikling i et land hurtigt kan iværksættes interne sanktioner mod landet.

Der er efter det oplyste ikke tale om, at EU hurtigt skal kunne foretage sanktioner i tilfælde af et militærkup eller lignende mod et lands demokratisk valgte regering sådanne retningslinjer foreligger allerede men om at EU vil bestemme, hvilke holdninger og synspunkter medlemslandenes befolkninger må have. I fortsættelse af Østrig-aktionen må det opfattes således, at kun socialdemokratiske, socialistiske og dermed beslægtede synspunkter vil være acceptable.

Det ser således ud til, at aktioner som de 14 regeringschefers sanktioner mod Østrig, som er planlagt i Ministerrådets regi, men som ikke har hjemmel i eksisterende EU-lovgivning, nu skal have lovmæssig basis inden for EU. Det er af største vigtighed omgående at få disse planer frem for offentligheden, idet der tydeligvis er tale om et forsøg på ensretning og sindelagskontrol i bedste diktaturstatsmodel.

Vil Kommissionen oplyse de europæiske befolkninger om indholdet af det forslag om sindelagskontrol, som kommissær Barnier har klar til behandling senest i maj måned?

Svar afgivet på Kommissionens vegne af Romano Prodi

(25. maj 2000)

Det fremgår af artikel 6 i traktaten om Den Europæiske Union, at Unionen bygger på principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet, der alle er principper, som medlemsstaterne har til fælles. Som EU-institution er Kommissionen meget optaget af at overholde disse grundlæggende rettigheder, særlig rettighederne vedrørende tanke- og ytringsfrihed, således som de bl.a. er fastsat i Den Europæiske Konvention til Beskyttelse af Menneskerettigheder og Grundlæggende Frihedsrettigheder. EU-chartret om grundlæggende rettigheder, som er under udarbejdelse i overensstemmelse med Det Europæiske Råds beslutninger i Köln og Tammerfors, bekræfter EU's bestræbelser på at forsvare disse rettigheder.

Ved artikel 7 i traktaten om Den Europæiske Union indføres der en procedure, som giver EU mulighed for at suspendere visse af de rettigheder, der er tillagt en medlemsstat, som groft og vedvarende har overtrådt principperne i artikel 6 i traktaten om Den Europæiske Union. I forhandlingsgruppen på den igangværende regeringskonference om de institutionelle reformer har en række delegationer rejst spørgsmålet om muligheden for, at der i traktaten indarbejdes et særligt varslings- og overvågningssystem med henblik på at forebygge eventuelle overtrædelser af disse principper. Formålet med en sådan mekanisme skulle være at fremme den offentlige debat og udveksling af tanker omkring de værdier, EU bygger på, men bestemt ikke sådan som det ærede medlem tilsyneladende frygter at indføre sindelagskontrol. Kommissionen, som deltager i arbejdet i regeringskonferencen, har haft en række indledende interne drøftelser af dette emne, men har endnu ikke taget stilling hertil.